**OBRAZLOŽENJE PRIJEDLOGA PRVIH IZMJENA I DOPUNA**

**PRORAČUNA GRADA KARLOVCA ZA 2021. GODINU**

**1. U V O D**

Proračun Grada Karlovca za 2021. godinu kao i Projekcije proračuna za 2022. i 2023. godinu usvojene su na 30. sjednici Gradskog vijeća Grada Karlovca održanoj dana 17. prosinca 2020. godine, a objavljen je u Glasniku Grada Karlovca broj 17/2020. godine.

Proračun za 2020. godinu usvojen je u iznosu od 396.701.212 kuna.

Zakonom o proračunu (Narodne novine, broj 87/08, 136/12 i 15/15) utvrđeno je da ako se tijekom proračunske godine, zbog nepredviđenih okolnosti, umanje ili povećaju prihodi i primici, odnosno rashodi i izdaci, proračun se mora uravnotežiti. Nadalje, Zakon propisuje da se uravnoteženje proračuna (ukupni prihodi pokrivaju ukupne rashode) provodi tijekom proračunske godine izmjenama i dopunama proračuna prema postupku za donošenje proračuna.

Stoga se na osnovi dosadašnje dinamike ostvarenja prihoda i rashoda te procjene njihova ostvarenja do kraja 2021. godine, predlažu Prve Izmjene i dopune Proračuna Grada Karlovca za 2021. godinu i projekcije za 2022. i 2023. godinu.

 Prvim Izmjenama i dopunama Proračuna Grada Karlovca predlaže se proračun u iznosu 421.713.333 kuna što je povećanje za 25,0 mil. kuna odnosno za 6,31% u odnosu na Proračun za 2021. godinu.

U nastavku slijedi obrazloženje općeg dijela proračuna odnosno ukupnih prihoda/primitaka i rashoda/izdataka koji se predlažu prvim Izmjenama i dopunama Proračuna Grada Karlovca za 2021. godinu u odnosu na početni Proračun za 2021. godinu.

Izmjene u posebnom dijelu proračuna odnosno promjene na stavkama rashoda i izdataka po pojedinim razdjelima čiji su nositelji odjeli gradske uprave, detaljno su opisane u obrazloženjima izmjena i dopuna financijskih planova odjela gradske uprave za 2021. godinu, po programima.

U nastavku se daje tablični prikaz promjena prihoda i primitaka, te rashoda i izdataka koji se predlažu Prvim izmjenama i dopunama Proračuna Grada Karlovca za 2021. godinu, prema osnovnoj klasifikaciji.

1. **OPĆI DIO**

**Tablica 1. Struktura prvih Izmjena i dopuna Proračuna Grada Karlovca za 2021. godinu prema osnovnoj klasifikaciji**



**2. PRIHODI I PRIMICI PRORAČUNA**

 U narednoj tabeli prikazane su promjene na osnovnim skupinama prihoda i primitaka u odnosu na prethodni plan. Prijedlogom prvih Izmjena i dopuna Proračuna Grada Karlovca za 2021. godinu prihodi i primici su veći za 6,31% u odnosu na početni plan Proračuna.

**Tablica 2. Planirani prihodi i primici Proračuna Grada Karlovca za 2021. godinu i prijedlog povećanja/smanjenja**



**2.1.PRIHODI POSLOVANJA**

**PRIHODI POSLOVANJA** (prihodi od poreza, pomoći iz inozemstva i od subjekata unutar opće države, prihodi od imovine, prihodi od administrativnih pristojbi i po posebnim propisima, prihodi od prodaje proizvoda i robe, te pruženih usluga i od donacija, prihodi od kazni, upravnih mjera i ostali prihodi) predlažu se u iznosu od 357.053.925 kuna ili za 12,2 mil. kuna više u odnosu na planirane prihode Proračuna za 2021. godinu.

* **Prihodi od poreza**

Prihodi od poreza planiraju se u iznosu od 134.060.405 kuna i ovim izmjenama i dopunama su smanjeni za 340.000 kuna. U ovoj skupini prihoda planirani su prihodi od poreza na imovinu (porez na promet nekretnina) koji iznose 7.585.000 kuna dok su prihodi od poreza na robe i usluge planirani u iznosu od 1.505.000 kuna. Prihodi od poreza na imovinu su veći za 10.000 kuna u odnosu na Plan, a odnose se najvećim dijelom na prihode od poreza na promet nekretnina koji su planirani u iznosu od 7.500.000 kuna dok se na porez na kuće za odmor odnosi 85.000 kuna. Prihodi od poreza na robu i usluge su manji za 350.000 kuna i odnose se na smanjene prihode od poreza na potrošnju alkoholnih i bezalkoholnih pića za 350.000 kuna i novi plan iznosi 1.500.000 kuna. Prihodi od poreza i prireza na dohodak ovim Izmjenama nisu mijenjani i iznose 124.970.405 kuna

Struktura prihoda od poreza na dohodak je sljedeća:

* porez i prirez na dohodak kao nenamjenski prihod planiran je u iznosu od 120.000.000 kuna
* dio poreza na dohodak za decentralizirane funkcije osnovnog školstva u iznosu od 3.500.000 kuna
* dio poreza na dohodak za financiranje decentralizirane funkcije vatrogastva u iznosu od 1.470.405 kuna.
* **Pomoći iz inozemstva i od subjekata unutar opće države** Ukupan iznos pomoći iz inozemstva i od subjekata unutar općeg proračuna planira se u iznosu od 144.866.384 kuna odnosno povećava se za 12,4 mil. kuna ili 9,4% u odnosu na prethodni plan.

**Pomoći od međunarodnih organizacija te institucija i tijela EU** planirane su u iznosu od 1.736.000 kuna što je za 337.500 kuna manje ili za 16,3% manje u odnosu na planirano, a odnose se najvećim dijelom na pomoći iz inozemstva za provedbu projekata energetske učinkovitosti pri čemu je za projekt GEO4KA planirano 450.000 kuna, a za projekt FORTITUDE 1.286.000 kuna.

**Pomoći proračunu iz drugih proračuna** planirane su u novom iznosu od 8.648.676 kuna, što je povećanje za 3,1 mil.kuna u odnosu na prethodni plan, a promjene se najvećim dijelom odnose na sredstva doznačena iz županijskog proračuna za ublažavanje posljedica potresa koji je zadesio Karlovačku županiju 28.i 29. prosinca 2020. godine za što je planirano 2.200.000 kuna. Kapitalne pomoći iz Ministarstva regionalnog razvoja i fondova EU isu planirane u iznosu od 800.000 kuna za Dječji vrtić Dubovac dok su sredstva namijenjena uređenju poduzetničke zone Gornje Mekušje planirana u iznosu od 156.685 kuna. Pomoći iz Ministarstva rada za projekt unaprijeđenja rada vrtića su planirane u iznosu većem za 337.504 kuna i novi plan iznosi 661.034 kuna. Pomoći Ministarstva financija kao kompenzacijska mjera ovim Izmjenama nisu mijenjane i iznose 3.366.300 kuna.

 **Pomoći od izvanproračunskih korisnika** su veće za 3,1 mil. kuna ili za 22,5% u odnosu na Plan i iznose 16.946.477 kuna, a odnose se na pomoći Hrvatskih voda u iznosu od 11,3 mil. kuna za projekt Karlovac II dok je za sanaciju klizišta u 2021. planirano 618.000 kuna pomoći od Hrvatskih voda. Pomoći od Županijske uprave za ceste planirane su u iznosu od 3,7 mil.kuna, a sredstva su namijenjena održavanju nerazvrstanih cesta.

 Prvim izmjenama i dopunama plana za 2021. godinu pomoći Fonda za zaštitu okoliša i energetsku učinkovitost ostaju nepromijenjene i iznose 1.320.000 kuna i namijenjene su sanaciji odlagališta Ilovac. Prihodi proračunskih korisnika planirani su u iznosu od 44.345 kuna, a odnose se najvećim dijelom na pomoći od Hrvatskog zavoda za zapošljavanje za pripravnike.

**Pomoći izravnanja za decentralizirane funkcije** osnovnog školstva i vatrogastva su usklađene s Uredbom Vlade Republike Hrvatske o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2021.godinu (Narodne novine, broj 148/2020). Prvim Izmjenama i dopunama proračuna za 2021. godinu pomoći izravnanja su smanjene za 89.391 kuna i iznose 13.410.609 kuna pri čemu se na osnovno školstvo odnosi 7.447.705 kuna, a na vatrogastvo 5.962.904 kuna.

**Pomoći proračunskim korisnicima iz proračuna koji im nije nadležan** su povećane za 490.431 kuna, a odnose se na pomoći iz državnog i županijskog proračuna proračunskim korisnicima koje su planirane u iznosu od 75.071.202 kuna, a odnose se najvećim dijelom na prihode osnovnih škola Grada namijenjenih financiranju plaća i ostalih rashoda za zaposlene, a koja oni ostvaruju iz državnog proračuna, u nadležni proračun. Sredstva planirana za 2021. godinu za plaće u osnovnim školama iznose 69,2 mil. kuna.

**Pomoći temeljem prijenosa EU sredstava** planirane su u iznosu većem za 6.155.244 kuna i novi plan iznosi 29.053.420 kuna, a odnosi se najvećim dijelom na povećanje sredstava dobivenih od Agencije za plaćanja u poljoprivredi, ribarstvu i ruralnom razvoju u iznosu od 2.973.223 kuna za pristupnu prometnicu CGO Babina gora dok su kapitalne pomoći za vrtić Mahično planirane u iznosu od 2.242.918 kuna. Kapitalne pomoći iz Ministarstva graditeljstva i prostornog uređenja za vrtić Dubovac su planirane u iznosu od 674.064 kuna dok su sredstva namijenjena obnovi kina Edison planirana u iznosu od 11.663.056 kuna.

 Prihodi proračunskih korisnika po osnovi pomoći temeljem prijenosa EU sredstava iznose 344.868 kuna, odnosno povećane su za 16.818 kuna u odnosu na plan za 2021. godinu.

* **Prihodi od imovine**

Prihodi od imovine (prihodi od financijske i nefinancijske imovine) planirani su iznosu manjem za 313.566 kuna i novi plan iznosi 3.435.672 kuna, a odnose se najvećim dijelom na prihode od nefinancijske imovine koji su planirani u iznosu od 3.365.672 kuna. **Prihodi od nefinancijske imovine (**zakup poljoprivrednog zemljišta, naknade za eksploataciju mineralnih sirovina, spomeničke rente, naknade za zbrinjavanje komunalnog otpada, iznajmljivanja poslovnih i stambenih objekata, te naknade za uporabu javnih površina) su planirani u ukupnom iznosu od 3.365.672 kuna što je za 283.566 kuna manje u odnosu na Plan za 2021. pri čemu se na prihode od zakupa i služnosti na gradskom zemljištu odnosi 800.000 kuna, na spomeničku rentu 750.000 kuna, na naknadu za javne površine 847.390 kuna, na prihode od koncesija 100.000 kuna, na naknadu za zbrinjavanje komunalnog otpada 695.125 kuna i na ostale prihode po ovoj osnovi.

**Prihodi od financijske imovine** planirani su u iznosu od 70.000 kuna, a odnosi se na prihode od kamata na depozite po viđenju.

* **Prihodi od administrativnih pristojbi i po posebnim propisima**

Skupina prihoda od administrativnih pristojbi i po posebnim propisima prvim Izmjenama proračuna planirana je u iznosu većem za 0,9 mil. kuna i novi plan iznosi 67.428.219 kuna.

**Upravne i administrativne pristojbe** planirane su u iznosu od 970.000 kuna, a odnose se na prihode od državnih biljega u iznosu od 415.000 kuna dok prihodi od gradskih pristojbi iznose 510.000 kuna, a prihodi od boravišnih pristojbi 45.000 kuna.

**Prihodi po posebnim propisima** su povećani za 1,0 mil. i iznose 17.918.219 kuna, od čega se najveći dio ovih prihoda odnosi na vlastite prihode proračunskih korisnika (participacija roditelja za vrtiće, članarine, ulaznice i dr.namjenski prihodi proračunskih korisnika) čiji je plan ovim Izmjenama povećan i iznosi 16,6 mil.kuna.

Ostale nespomenute prihode čine prihodi po sudskim presudama koji su planirani u iznosu od 290.000 kuna, naknada za zadržavanje nezakonito izgrađenih zgrada u prostoru u iznosu od 80.000 kuna, prihod od vodnog doprinosa u iznosu od 100.000 kuna dok je doprinos za šume planiran u iznosu od 700.000 kuna.

 **Prihodi od komunalnih doprinosa i naknada** su povećani za 40.000 kuna i iznose 48.540.000 kuna od čega se na prihode od komunalne naknade odnosi 45.540.000 kuna, a na komunalni doprinos 3.000.000 kuna.

* **Prihodi od prodaje proizvoda i robe te pruženih usluga i prihodi od donacija**

Predlaže se smanjenje ovih prihoda za 518.745 kuna i novi plan iznosi 6.444.245 kuna, a odnose se gotovo u cijelosti na vlastite prihode proračunskih korisnika.

Prihodi od prodaje proizvoda i robe te pruženih usluga proračunskih korisnika planirani su u iznosu od 2.343.120 kuna dok se na prihode Grada po ovoj osnovi odnosi 3.499.875 kuna. Najveći dio ovih prihoda čine prihodi od pruženih usluga za Hrvatske vode u iznosu od 1.550.000 kuna, zatim prihodi od zakupa imovine (poslovni subjekti i štandovi) u iznosu od 1.214.875 kuna dok se na prihode od iznajmljivanja imovine odnosi 735.000 kuna.

 Prihodi od donacija su planirani u iznosu od 622.000 kuna pri čemu se najveći dio odnosi na donacije trgovačkih društava za projekt KA - kvart u iznosu od 350.000 kuna dok se na proračunske korisnike odnosi 242.500 kuna prihoda od donacija.

* **Kazne, upravne mjere i ostali prihodi**

Navedena skupina prihoda je ovim izmjenama i dopunama proračuna planirana u iznosu većem za 100.000 kuna i iznosi 819.000 kuna, a odnosi se na naplatu prihoda od novčanih kazni (prekršajne kazne komunalnih redara) u iznosu od 300.000 kuna, prihode za naplaćene troškove prisilne naplate u iznosu od 5.000,00 kuna i ostale prihode u iznosu od 514.000 kuna (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

**2.2. PRIHODI OD PRODAJE NEFINANCIJSKE IMOVINE**

 **Prihodi od prodaje neproizvedene dugotrajne imovine** planirani su u iznosu od 2.270.000 kuna, što je na razini planiranog Proračunom za 2021. godinu, a najvećim dijelom se odnose na prihode od prodaje zemljišta u zoni Gornje Mekušje u iznosu od 2,2 mil. kuna.

 **Prihodi od prodaje proizvedene dugotrajne imovine** planirani su u iznosu od 2.378.700 kuna, a najveći dio se odnosi na prihode od prodaje građevinskih objekata (stanova) koji su planirani u iznosu od 2.368.700 kuna dok prihodi od prodaje postrojenja i opreme iznose 5.000 kuna, a prihodi od prodaje prijevoznih sredstava 5.000 kuna. Prihodi od prodaje stanova na kojim postoji stanarsko pravo uz obročnu otplatu na temelju ugovora iz ranijih godina planirani su u iznosu od 1,2 mil. kuna, prihodi od prodaje gradskih stanova u iznosu od 1,1 mil. kuna dok su prihodi od prodaje poslovnih objekata planirani u iznosu od 50.000 kuna.

 **2.3. PRIMICI OD FINANCIJSKE IMOVINE I ZADUŽIVANJA**

 Prvim Izmjenama i dopunama Plana za 2021. godini Primici od financijske imovine i zaduživanja ostaju nepromijenjeni i njihov plan iznosi 27.084.781 kuna, a odnosi se na sredstva namijenjena financiranju izgradnji komunalne infrastrukture u sklopu projekta Karlovac II u iznosu od 23,8 mil.kuna dok je 3,3 mil. kuna namijenjeno projektu kina Edison.

**3. RASHODI I IZDACI**

Prijedlogom prvih Izmjena Proračuna za 2021. godinu povećavaju se ukupni rashodi i izdaci Proračuna za 25,0 mil. kuna, što je povećanje za 6,31% planiranih proračunskih rashoda i izdataka za 2021. godinu i novi plan uravnotežen je s prihodima u iznosu 421.713.333 kuna.

Rashodi poslovanja planirani su u 2021. godini u iznosu od 293.699.657 kuna i veći su za 10,4 mil.kuna u odnosu na Proračun za 2021. godinu, rashodi za nabavu nefinancijske imovine planirani su u iznosu većem za 10,9 mil.kuna i novi plan iznosi 116.370.625 kuna dok su izdaci za financijsku imovinu i otplatu zajmova planirani u iznosu od 11.643.051 kuna i veći su za 3,6 mil.kuna u odnosu na početni plan za 2021. godinu.

U nastavku se daje prikaz promjena na osnovnim skupinama rashoda i izdataka u odnosu na prethodni plan Proračuna.

**Tablica 3. Planirani rashodi i izdaci Proračuna Grada Karlovca za 2021. godinu i**

**prijedlog povećanja/smanjenja**



**3.1**. **RASHODI POSLOVANJA**

 **Rashodi poslovanja** planirani su prvim Izmjenama i dopunama Proračuna Grada Karlovca u 2021. godini u ukupnom iznosu od 293.699.657 kuna što je za 3,68% više u odnosu na Plan za 2021. godinu.

 Predloženi rashodi poslovanje planirani su po skupinama rashoda i izdataka kako slijedi:

**Rashodi za zaposlene** (plaće, ostali rashodi za zaposlene, doprinosi koji se odnose ukupno na djelatnike Gradske uprave i proračunske korisnike), planirani su u ukupnom iznosu od 140.539.843 kuna, što je za 1,5 mil. kuna više u odnosu na plan za 2021. godinu. U strukturi ukupnih rashoda i izdataka čine 33,33%. Od toga su planirani rashodi za zaposlene u Gradskoj upravi u iznosu od 22,1 mil.kuna, što je za 385.157 kuna više u odnosu na planirane rashode za 2021. godinu. Plan rashoda za zaposlene u Gradskoj upravi odnosi se na plaće (bruto) u iznosu od 17,7 mil. kuna, ostali rashodi za zaposlene planirani su u iznosu od 1,5 mil. kuna dok su doprinosi na plaću planirani u iznosu od 2.926.196 kuna.

**Materijalni rashodi** (naknade troškova zaposlenima, rashodi za materijal i energiju, rashodi za usluge i ostali nespomenuti rashodi poslovanja) planirani su u iznosu od 114.057.014 kuna i veći su za 6,8 mil. kuna u odnosu na Plan za 2021. godinu. Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine upravne, administrativne i sudske pristojbe i ostali slični rashodi. U ukupnim rashodima i izdacima u Proračunu Grada Karlovca sudjeluju s 27,05%.

 Najveći dio rashoda odnosi se na rashode za usluge u iznosu od 74.984.220 kuna (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) što je povećanje za 2.876.351 kuna, zatim na rashode za materijal i energiju u iznosu od 23.891.521 kuna (troškovi energije, uredski materijal, sitni inventar i drugi materijalni rashodi) što je povećanje za 1.861.463 kuna, ostali nespomenuti rashodi poslovanja veći su za 2.158.685 kuna i iznose 8.046.600 kuna, naknade troškova zaposlenima planirane su u iznosu od 7.037.873 kuna i manje su za 62.344 kuna dok su naknade troškova osobama izvan radnog odnosa (doprinosi za volontere) planirane u iznosu manjem za 46.000 kuna i iznose 96.800 kuna.

**Financijski rashodi** (kamate za primljene zajmove i ostali financijski rashodi) planirani su u iznosu od 1.340.700 kuna i ovim izmjenama su smanjeni za 35.300 kuna pri čemu kamate za primljene kredite i zajmove iznose 920.000 kuna dok su ostali financijski rashodi planirani u iznosu od 420.700 kuna, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

**Subvencije** (subvencije trgovačkim društvima u javnom sektoru i subvencije trgovačkim društvima, obrtnicima i malim i srednjim poduzetnicima i poljoprivrednicima) ovim izmjenama iznose 4.860.693 kuna, u ukupnim rashodima i izdacima sudjeluju s 1,15%, pri čemu su subvencije Hrvatskom radio Karlovcu d.o.o. planirane u iznosu od 400.000 kuna, a subvencije trgovačkim društvima, zadrugama, poljoprivrednicima i obrtnicima izvan javnog sektora u iznosu od 4.460.693 kuna što je za 304.693 kuna više u odnosu na plan za 2021. Subvencija Autotransport d.o.o. planirana je u iznosu od 2.200.000 kuna, potpore poljoprivrednim gospodarstvima planirane su u iznosu većem za 154.693 kuna i iznose 1.250.193 kuna, a potpore poduzetništvu su povećane za 150.000 kuna i iznose 1.010.500 kuna.

 **Pomoći dane u inozemstvo i unutar opće države** planirane su u iznosu od 5.001.160 kuna, a u ukupnim rashodima i izdacima Proračuna Grada Karlovca sudjeluju s 1,19%. Pomoći unutar općeg proračuna iznose 4.811.160 kuna, a odnose se najvećim dijelom na pomoći trgovačkom društvu Geotermika d.o.o. u iznosu od 600.000 kuna te na kapitalne pomoći Centru za gospodarenje otpadom Karlovačke županije u iznosu od 2.810.160 kuna dok je su kapitalne pomoći Fondu za nabavu spremnika planirane u iznosu od 735.000 kuna pomoći. Pomoći proračunskim korisnicima drugih proračuna iznose 190.000 kuna i odnose se najvećim dijelom na pomoći proračunskim korisnicima u zdravstvu (Dom zdravlja i Suvag) namijenjene su nabavi opreme i planirane u iznosu od 50.000 kuna dok se na skrb o braniteljima posredstvom Opće bolnice Karlovac odnosi 60.000 kuna pomoći, a na pomoć starijim i bolesnim osobama posredstvom Gerontološkog centra 80.000 kuna pomoći.

**Naknade građanima i kućanstvima** planirane su u iznosu od 7.594.578 kuna i povećane su za 348.000 kuna u odnosu na planirane proračunom za 2021. godinu, a najvećim dijelom se odnose na gradski i zakonski socijalni program. Planirani rashodi odnose se na namjene predviđene socijalnim programom Grada za koji je planirano 4,1 mil. kuna, za stipendije učenicima i studentima ,naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, naknade za prehranu djece u osnovnim školama, za sufinanciranje produženog boravka u školama te poklon paketi za novorođenčad i za siromašne obitelji kao i nabava obrazovnih materijala za osnovnoškolce. U ukupnim rashodima i izdacima Proračuna Grada Karlovca sudjeluju s 1,8%.

**Ostali rashodi** (tekuće i kapitalne donacije, kazne, penali i naknade štete i kapitalne pomoći) predlažu se u iznosu od 20.305.669 kuna što je za 1,4 mil.kuna ili 7,6% više u odnosu na plan za 2021. godinu. U ukupnim rashodima i izdacima u Proračuna Grada Karlovca sudjeluju s 4,82%.

Tekuće donacije planirane su u iznosu većem za 0,6 mil. kuna i novi plan iznosi 17.998.820 kuna, a odnose se najvećim dijelom na planirana sredstva za financiranje javnih potreba u sportu za što je planirano 8.460.000 kuna što je za 300.000 kuna više u odnosu na plan, dok je za sanaciju šteta od posljedica potresa unutar programa civilne zaštite planirano 200.000 kuna.

Kapitalne donacije planirane su u iznosu većem za 526.849 kuna ili za 49,0% u odnosu na plan za 2021. godinu i iznose 1.601.849 kuna, a povećanje sredstava se odnosi na kapitalne donacije namijenjene obnovi i očuvanju kulturne baštine koje je planirana u iznosu većem za 546.849 kuna i novi plan iznosi 946.849 kuna.

Kazne, penali i naknade štete planirane su u iznosu većem za 350.000 kuna i novi plan iznosi 705.000 kuna, a odnosi se najvećim dijelom na isplate naknada pravnim i fizičkim osobama po pravomoćnim sudskim odlukama za što je planirano 500.000 kuna dok se na rashode namijenjene sanaciji šteta od posljedica potresa odnosi 150.000 kuna.

**3.2. RASHODI ZA NABAVU NEFINANCIJSKE IMOVINE**

Rashodi za nabavu nefinancijske imovine planirani su u iznosu od 116.370.625 kuna ili za 10,9 mil. kuna više u odnosu na plan za 2021. godinu, a povećanje rashoda za nabavu nefinancijske imovine rezultat je povećanja rashoda određenih za kupnju i izgradnju građevinskih objekata. U ukupnim rashodima i izdacima u Proračuna Grada Karlovca sudjeluju s 27,59%.

Od toga su **rashodi za nabavu neproizvedene dugotrajne imovine** planirani u iznosu od 3.832.000 kuna što je za 218.000 kuna manje u odnosu na Plan za 2021. godinu, a najvećim dijelom se odnose na rashode za kupnju zemljišta koja je planirana u iznosu od 3.082.000 kuna dok se na rashode za nematerijalnu imovinu odnosi 750.000 kuna (licence i dr.).

**Rashodi za nabavu proizvedene dugotrajne imovine** planirani su u iznosu od 83.199.689 kuna i veći su za 11,1 mil.kuna ili za 15,3% u odnosu na plan za 2021. godinu. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 67.720.730 kuna ili 71,5% ukupnih rashoda za nabavu proizvedene dugotrajne imovine pri čemu su najznačajniji rashodi namijenjeni za projekt Karlovac II u iznosu od 48,6 mil.kuna. Radi se o proširenju sustava oborinske odvodnje, rekonstrukciji prometnica i nogostupa, javne rasvjete koja će se izvoditi paralelno s proširenjem sustava odvodnje otpadnih voda, te rekonstrukciji postojećeg i izgradnji novog vodoopskrbnog sustava kao zajednički projekt Grada i Vodovoda i kanalizacije. Za izgradnju parkirališta ŠSD Mladost planirano je 4,0 mil.kuna, za sanaciju klizišta Sveta Ana 2,3 mil. kuna rashoda dok se na izgradnju mrtvačnice Tušilović odnosi 1,5 mil.kuna. Rashodi za uređenje i izgradnju Nemičićeve ulice i ulice u Naselju Marka Marulića planirani u iznosu od 2,0 mil. kuna odnosno 2,6 mil.kuna dok se na uređenje ulice Stanka Vraza i Jana Masaryka odnosi 3,5 mil.kuna.

Ostale rashode u ovoj skupini čine rashodi za nabavu postrojenja i opreme u iznosu od 6.115.529 kuna, za prijevozna sredstva je planirano 95.098 kuna, a za knjige i umjetnička djela 3.260.832 kuna. Ovu skupinu rashoda čine još i rashodi za nematerijalnu proizvedenu imovinu koji su planirani u iznosu od 5.977.500 kuna (izrada projektne dokumentacije, ulaganja u računalne programe, prostorno planska dokumentacija i drugo), a za višegodišnje nasade i osnovno stado planirano je 30.000 kuna (nabava riba).

Skupina rashoda za nabavu plemenitih metala i ostalih pohranjenih vrijednosti planirana je u iznosu od 5.000 kuna što je na razini Proračuna za 2021.godinu.

 **Dodatna ulaganja na građevinskim objektima** planirana su u iznosu od 29.333.936 kuna i veća su za 110.946 kuna u odnosu na planirano Proračunom za 2021. godinu. Rashodi za dodatna ulaganja na građevinskim objektima se najvećim dijelom odnose na uređenje Kina Edison za što je u 2021. planirano 14,2 mil.kuna. Rashodi za dodatna ulaganja na objektima osnovnih škola iznose 2.158.161 kuna dok je za dodatna ulaganja na objektima u vlasništvu grada planirano 2,5 mil.kuna. U ovoj skupini rashoda planirana je i sanacija odlagališta Ilovac u iznosu od 2,0 mil. kuna kao i izgradnja groblja Hrnetić od 2.200.000 kuna. Troškovi asfaltiranja makadam prometnica planirani u iznosu od 4,0 mil. kuna. U strukturi ukupnih rashoda i izdataka Proračuna za 2021. godinu ova skupina čini 6,96%.

**3.3. IZDACI ZA FINANCIJSKU IMOVINU I OTPLATE ZAJMOVA**

Navedeni rashodi planirani su u ukupnom iznosu od 11.643.051 kuna, što je za 3.618.051 kuna više u odnosu na planirano u 2021. godini, a odnosi se na stjecanje udjela Grada u trgovačkom društvu Geotermika za što je planirano 875.000 kuna dok se 10.609.051 kuna odnosi na otplatu glavnica pet dugoročnih kredita Grada i beskamatnog zajma Ministarstvu financija.

U strukturi ukupnih rashoda ovi izdaci čine 2,76%.

**II. POSEBNI DIO**

U Posebnom dijelu Proračuna Grada Karlovca za 2021. godinu, pa tako i u Prijedlogu prvih Izmjena i dopuna Proračuna za 2021. godinu, rashodi i izdaci se prikazuju po organizacijskoj klasifikaciji, znači po razdjelima, odnosno po upravnim tijelima gradske uprave i njihovim proračunskim korisnicima prema sljedećem tabličnom prikazu:



U nastavku se daje obrazloženje planiranih rashoda prvih Izmjena i dopuna Proračuna Grada Karlovca za 2021. godinu po razdjelima i programima.

**RAZDJEL 001 URED GRADONAČELNIKA**

Prijedlogom prvih Izmjena i dopuna financijskog plana za 2021. godinu Ured gradonačelnika je planiran u iznosu od 26.269.158 kuna odnosno povećan je za 1,1 mil. kuna u odnosu na planirano proračunom za 2021. godinu.

Plan koje predlaže Ured gradonačelnika prikazan je po programima i aktivnostima u tablici kako slijedi:







**GLAVA URED GRADONAČELNIKA**

**PROGRAM Redovna djelatnost** predloženimprvim Izmjenama i dopunama Proračuna Grada Karlovca za 2021. godinu povećan je plan za 110.000 kuna i novi plan iznosi 6.648.400 kuna.

**Aktivnost: Financiranje osnovnih aktivnosti** planirano je smanjenje rashoda za 100.000 kuna i novi plan iznosi 5.575.000 kuna, a promjene se odnose na smanjenje rashoda za energiju čiji plan nakon izmjena iznosi 600.000 kuna dok su rashodi za intelektualne usluge povećani za 40.000 kuna i iznose 130.000 kuna, a rashodi za usluge promidžbe i informiranja su manji za 40.000 kuna i iznose 860.000 kuna

 **Aktivnost: Rashodi po sudskim presudama** povećani su rashodi za 200.000 kuna i novi plan iznosi 500.000 kuna, a odnosi se na isplatu naknada šteta pravnim i fizičkim osobama po pravomoćnim sudskim presudama.

 **Tekući projekt: Opremanje upravnih odjela Gradske uprave** planirano je povećanje rashoda za 10.000 kuna i novi plan iznosi 210.000 kuna, a odnosi se na nabavu komunikacijske opreme koja je planirana u iznosu od 30.000 kuna.

**PROGRAM Civilna zaštita** planirano su rashodi u iznosu od 200.000 kuna namijenjeni sanaciji šteta uzrokovanih potresima koji su zadesili Karlovačku županiju. Planiranih 200.000 kuna namijenjeno je vjerskim zajednicama koje su oštećene uslijed potresa.

**PROGRAM Vatrogasna zajednica grada** planirano je povećanje rashoda za 50.000 kuna i novi plan iznosi 1.625.000 kuna, a odnosi se na:

 **Aktivnost: Financiranje redovne djelatnosti** povećani su rashodi za 50.000 kuna i novi plan iznosi 550.000 kuna, a odnosi se na tekuće donacije Vatrogasnoj zajednici za troškove redovnog poslovanja.

**PROGRAM Javne potrebe u kulturi** planirano je smanjenje rashoda za 25.000 kuna namijenjenih manifestaciji Proslave Dana Grada „Zvjezdano ljeto“ i novi plan iznosi 300.000 kuna.

**GLAVA MJESNA SAMOUPRAVA**

**PROGRAM Redovna djelatnost** planirani su rashodi u iznosu od 1.960.000 kuna što je za 50.000 kuna manje u odnosu na Plan za 2021.godinu.

 **Aktivnost: Financiranje rada mjesne samouprave** smanjeni su rashodi za 50.000 kuna i novi plan iznosi 1.130.000 kuna, a odnosi se na troškove redovnog financiranja rada mjesnih odbora i gradskih četvrti za što je planirano 1.480.000 kuna dok se na projekt KA- kvart odnosi 750.000 kuna.

**GLAVA JAVNA VATROGASNA POSTROJBA**

Prvim Izmjenama i dopunama Plana za 2021. godinu povećani su rashodi Javne vatrogasne postrojbe za 0,8 mil. kuna i novi plan iznosi 11.930.758 kuna, a do promjena se došlo na sljedećim aktivnostima i projektima:

**PROGRAM Vatrogastvo – zakonski standard** planirano je smanjenje rashoda za 37.096 kuna i novi plan iznosi 7.433.309 kuna, a odnosi se na rashode za zaposlene koji su planirani u iznosu od 6.786.309 kuna dok se na redovnu djelatnost odnosi 647.000 kuna.

**PROGRAM Civilna zaštita** planirani su rashodi u iznosu od 600.000 kuna koji se odnose na rashode za sanaciju šteta uzrokovanih potresima koji su pogodili Karlovačku županiju.

Sredstva su namijenjena nabavi materijala potrebnog za uklanjanje posljedica potresa, sitnog inventara – opreme koja je potrebna vatrogascima za siguran rada na krovovima (za sigurno kretanje  i osiguranje od pada sa krovova), rezervni dijelovi- punjači za akumulatore koji omogućavanju rad  opreme -sitnog inventara i osnovnih sredstava u iznosu od 400.000 kuna dok se 150.000 kuna odnosi na najam dizalica i opreme  za rad na velikim visinama kojima ne raspolaže JVP, a za sanaciju dimnjaka i krovišta dok se 50.000 kuna odnosi na nabavu različite opreme.

**PROGRAM Javna vatrogasna postrojba – osnovna djelatnost** planirana je u iznosu većem za 243.599 kuna i novi plan iznosi 1.027.949 kuna, a odnosi se na sljedeće:

**Aktivnost: Redovna djelatnost – JVP** planirani su rashodi u iznosu od 521.350 kuna što je za 4.000 kuna više od plana, a odnose se najvećim dijelom na rashode za materijal i energiju i rashode za usluge.

 **Aktivnost: Rashodi za zaposlene** su planirani u iznosu od 140.000 kuna koje se odnose na pomoći iz županijskog proračuna za sufinanciranje plaća zaposlenih prema Ugovoru o sufinanciranju plaća radnika u JVP Grada Karlovca na radnom mjestu operativni dežurni u vatrogasnom operativnom centru.

**Tekući projekt: Oprema, uređaji i ostala ulaganja u imovinu JVP-a** povećani su rashodi za 219.599 kuna i novi plan iznosi 366.599 kuna, a odnosi se na ulaganja u nabavu vatrogasne opreme.

**RAZDJEL 002 UPRAVNI ODJEL ZA PRORAČUN I FINANCIJE**

Prijedlogom prvih Izmjena i dopuna financijskog plana Upravnog odjela za proračun i financije za 2021. godinu, ukupno planirana sredstva odjela iznose 39.718.244 kuna što je povećanje za 5,7 mil. kuna u odnosu na planirano proračunom za 2021. godinu.

Financijski plan Upravnog odjela prikazan je po programima i aktivnostima u sljedećoj tablici:



**PROGRAM Redovna djelatnost** planiran je u iznosu od 1.114.300 kuna što je za 50.000 kuna više u odnosu na plan za 2021. godinu, a odnosi se na povećanje rashoda za troškove naplate naknade za uređenje voda fizičkim osobama za što je planirano 850.000 kuna dok se na rashode za zaposlene odnosi 264.300 kuna. Program Redovne djelatnosti se odnosi na aktivnost Razrez i naplata NUV-a unutar ovog upravnog odjela.

**PROGRAM Upravljanje javnim financijama** prvim Izmjenama i dopunama proračuna za 2021. godinu predloženo je povećanje rashoda za 5,7 mil. kuna i novi plan iznosi 38.603.944 kuna, a odnosi se na sljedeće:

**Aktivnost: Rashodi za zaposlene u Gradskoj upravi** povećani su za 96.000 kuna i novi plan sada iznosi 20.330.000 kuna, a promjene su vezane za ostale rashode za zaposlene koji su planirani u novom iznosu od 1.235.000 kuna. Rashodi za plaće planirani su u novom iznosu od 16,4 mil.kuna dok su doprinosi za zdravstveno osiguranje planirani u iznosu od 2,7 mil. kuna i nisu se mijenjali u odnosu na izvorni proračun.

**Aktivnost: Materijalni i financijski rashodi** planirani su u iznosu od 3.114.893 kuna što je za 2,1 mil.kuna veće u odnosu na plan za 2021. godinu, a najvećim dijelom se odnose na povrat sredstava Hrvatskim vodama za što je planirano 2.059.893 kuna.

 **Aktivnost: Financiranje usluga naplate,** planirani su rashodi u iznosu od 2.400.000 kuna što je za 20.000 kuna manje u odnosu na plan, a odnose se na naknade koje se isplaćuju na temelju ugovora trgovačkom društvu Inkasator d.o.o. i Županijskoj upravi za ceste. Rashodi za usluge naplate komunalne naknade od kućanstava, koje vrši tvrtka Inkasator d.o.o. planirani su u iznosu od 720.000 kuna, usluge naplate prihoda od prodaje stanova na obročno plaćanje u iznosu od 180.000 kuna, za usluge upravljanja poslovnim prostorima, (usluge se plaćaju Inkasatoru) 100.000 kuna i za usluge naplate prihoda ŽUC- u 70.000 kuna. Poreznoj upravi pripada naknada u iznosu od 1% od ukupno naplaćenih prihoda za troškove obavljanja poslova utvrđivanja, evidentiranja, naplate, nadzora i ovrhe poreza na dohodak. Prihod koji Porezna uprava ostvaruje po ovoj osnovi nije prihod od poreza na dohodak, planiran je u iznosu od 1. 200.000 kuna dok se na troškove ovrha i sudskih postupaka koje nadoknađujemo u visini stvarnih troškova tvrtki Inkasator odnosi 150.000 kuna.

**Aktivnost: Pomoći za općinu Krnjak i Draganić po sukcesiji**, planirani su rashodi u iznosu od 105.000 kuna od čega su kapitalne pomoći općini Krnjak planirane u iznosu od 50,000 kuna, a općini Draganić u iznosu od 55.000 kuna, temeljem Odluke o sukcesiji arbitražne komisije Vlade RH iz 1997.godine, vezano za rješavanje imovinskih sporova između općina, gradova i županija.

**Tekući projekt: Otplate glavnice za primljene zajmove od banaka** planiran je u iznosu većem za 3,5 mil.kuna u odnosu na plan za 2021. godinu i iznosi 10.609.051 kuna, a odnosi se najvećim dijelom na sredstva kratkoročnog beskamatnog zajma dobivenog od Ministarstva financija. Naime, Ministarstvo financija donijelo je Naputak o načinu isplate beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranje i Hrvatskom zavodu za zdravstveno osiguranje (Narodne novine broj 46/2020.) kojim se propisuje način ostvarivanja prava na beskamatni zajam, sustav izvještavanja, način i rokovit otplate, te način vođenja evidencija, a uslijed nastupa posebnih okolnosti.

**RAZDJEL 004 UPRAVNI ODJEL ZA PROSTORNO UREĐENJE,**

**GRADNJU I ZAŠTITU OKOLIŠA**

Prijedlogom prvih Izmjena i dopuna financijskog plana Upravnog odjela za prostorno uređenje, gradnju i zaštitu okoliša za 2021. godinu, ukupno planirana sredstva povećavaju se za 9,9 mil. kuna te sada iznose 80.075.476 kuna. Planirani rashodi i izdaci provode se kroz sljedeće programe:







**PROGRAM Civilna zaštita** planiran je unutar ovog upravnog odjela u iznosu od 300.000 kuna, pri čemu se 150.000 kuna odnosi na sredstva su pomoći građanima i kućanstvima za sanaciju šteta od posljedica potresa koji su zadesili područje Karlovačke županije 28. i 29. prosinca 2020. godine, a na rashode za usluge se odnosi 150.000 kuna.

**PROGRAM Gradnja objekata** planiran je u iznosu od 1.474.750 kuna što je za 0,5 mil. kuna više u odnosu na Plan za 2021. godinu, a najveći dio se odnosi na sljedeće kapitalne projekte:

 **Kapitalni projekt: Uređenje i izgradnja prometnica** planirani su rashodi u iznosu od 454.750 kuna koji se odnose na kapitalnu pomoć Hrvatskim cestama za sanaciju D-6 u iznosu od 446.000 kuna dok se na troškove naknade za uporabnu dozvolu objekta „Krležina“ odnosi 8.750 kuna.

 **Kapitalni projekt: Izrada projektne dokumentacije** planirani su rashodi u iznosu od 1.020.000 kuna što je za 0,5 mil.kuna više u odnosu na plan za 2021., a odnose se na troškove izrade projektne dokumentacije za buduće gradske projekte - nogometno igralište na Turnju, autobusna ugibališta Mala Švarča, dječji vrtić na Luščiću, osnovna škola s dvoranom na Luščiću, prometnica unutar Poslovne zone Selce i dr. Dio osiguranih sredstava namijenjen je izdacima za plaćanje vodnih doprinosa, elektro-energetskih suglasnosti, troškovima provedbe tehničkih pregleda i sl.

**PROGRAM Građenje komunalne infrastrukture** planiran je unutar ovog Upravnog odjela u iznosu od 69.853.452 kuna što je za 9,2 mil. kuna više u odnosu na plan za 2021. godinu. Ovim programom se određuje građenje komunalne infrastrukture na području Grada Karlovca za građevine komunalne infrastrukture koje će se graditi radi uređenja neuređenih dijelova građevinskog područja, odnosno u uređenim dijelovima građevinskog područja, građevina koje će se graditi izvan građevinskog područja i postojeće građevine komunalne infrastrukture koje će se rekonstruirati i način njihove rekonstrukcije. Planirani rashodi se najvećim dijelom odnose na troškove proširenja i izgradnje dodatne komunalne infrastrukture – izgradnju oborinske odvodnje, izgradnju nogostupa i izgradnju DTK mreže.

Radi se o sljedećim kapitalnim projektima:

* Karlovac II Mala Švarča
* Karlovac II Jamadolska
* Karlovac II -Bohinjska, Skradska
* Karlovac II – Baščinska
* Karlovac II Triglavska
* Karlovac II Donja Švarča
* Karlovac II Drežnik
* Karlovac II Zvijezda
* Ulica Stanka Vraza i Jana Masaryka
* Nemičićeva ulica
* Ulica Naselje Marka Marulića
* Nogostup Splitska
* Nogostup Žumberačka
* Nogostup Novaki
* Klizište Sveta Ana
* Parkiralište ŠSD Mladost
* Parkiralište u Vatrogasnoj ulici
* Parkiralište kralja Zvonimira
* Parkiralište groblja Velika Švarča
* Izgradnja dječjeg igrališta Mala Švarča
* Sportsko igralište Velika Jelsa
* Javna rasvjeta Prilaz Kozjači
* Izgradnja groblja Hrnetić
* Izgradnja mrtvačnice Tušilović
* Nogostup Vukmanićki Cerovac
* Odvodnja Grabrik
* Groblje Jamadol

**PROGRAM Zaštita okoliša** planiran je u iznosu manjem za 83.306 kuna i novi plan iznosi 6.952.274 kuna, a odnosi se na sljedeću aktivnost:

**Aktivnost: Usluge za zaštitu okoliša,** planirane su u iznosu od 909.694 kuna, a odnose se na ispitivanje kvalitete zraka, izdaci za dezinsekciju, praćenje koncentracije peludi u zraku koje izvršava Zavod za javno zdravstvo Karlovačke županije temeljem sklopljenih ugovora. Rashodi za komunalne usluge su planirani su iznosu od 460.000 kuna dok su ostali nespomenuti rashodi poslovanja planirani u iznosu od 414.694 kuna, a tekuće donacije Javnoj ustanovi za zaštitu prirode iznose 20.000 kuna.

**RAZDJEL 005 UPRAVNI ODJEL ZA KOMUNALNO GOSPODARSTVO**

Prijedlogom prvih Izmjena i dopuna financijskog plana za 2021. godinu ukupno planirana sredstva Upravnog odjela za komunalno gospodarstvo iznose 60.869.723 kuna i smanjena su za 0,5 mil.kuna. Planirani rashodi i izdaci provode se kroz sljedeće programe:







**PROGRAM Civilna zaštita** unutar ovog upravnog odjela planiran je u iznosu od 770.000 kuna. Radi se o sredstvima dobivenim posredstvom Karlovačke županije za sanaciju šteta uzrokovanih posljedicama potresa, pri čemu se na rashode za usluge odnosi 750.000 kuna, a na troškove projektne dokumentacije 20.000 kuna.

**PROGRAM Održavanje komunalne infrastrukture**, ovim Izmjenama i dopunama smanjuje se za 1,2 mil.kuna i planiran je u iznosu 45.992.625 kuna, a do promjena je najvećim dijelom došlo na sljedećim aktivnostima:

 **Aktivnost: Čišćenje javnih površina** planirano smanjenje rashoda za 300.000 kuna se odnosi na različite komunalne usluge održavanja javnih površina čiji plan poslije izmjena iznosi 3.500.000 kuna.

**Aktivnost: Održavanje zelenih površina i groblja** planirani su rashodi u iznosu manjem za 500.000 kuna i novi plan 10.300.000 kuna, a odnosi se na rashode za tekuće i investicijsko održavanje zelenih površina i groblja.

**Aktivnost: Javna rasvjeta – energija i održavanje** planirana je u iznosu manjem za 1.141.432 kuna i novi plan iznosi 7.558.568 kuna pri čemu se na troškove energije odnosi 5.258.568 kuna, na usluge tekućeg i investicijskog održavanja javne rasvjete 2,0 mil.kuna, na konzultantske usluge 50.000 kuna dok se na troškove energetskog pregleda javne rasvjete odnosi 250.000 kuna.

**Aktivnost: Uređenje grada povodom božićnih i novogodišnjih blagdana** planirano je povećanje rashoda za 100.000 kuna ili za 26,32% u odnosu na plan i novi plan iznosi 480.000 kuna, a povećanje rashoda se odnosi na usluge kićenja grada za što je planirano 400.000 kuna.

**Aktivnost: Održavanje nerazvrstanih cesta** planirano je povećanje rashoda za 464.057 kuna i novi plan iznosi 18.114.057 kuna, a odnose se usluge tekućeg i investicijskog održavanja nerazvrstanih cesta čiji plan poslije povećanja iznosi 15.439.057 kuna dok su tekuće pomoći Županijskoj upravi za ceste za održavanje mostića planirane u iznosu od 75.000 kuna.

 **Aktivnost: Održavanje dječjih igrališta i sportskih terena** planirani su rashodi u iznosu većem za 190.000 kuna i novi plan iznosi 1.240.000 kuna, a povećanje rashoda se odnosi na troškove održavanja rukometnog igrališta Dubovac.

**PROGRAM Upravljanje objektima u vlasništvu Grada** planiran je u iznosu većem za 565.098 kuna i novi plan iznosi 6.695.098 kuna.

**Aktivnost: Održavanje stanova** planirana je u iznosu od 1.210.500 kuna što je za 510.500 kuna više u odnosu na prethodno planirano.

**Kapitalni projekt: Dodatna ulaganja na objektima u vlasništvu grada** planirano je povećanje rashoda za 54.598 kuna i novi plan iznosi 2.454.598 kuna i odnose se najvećim dijelom na dodatna ulaganja na stanovima u vlasništvu grada čiji plan iznosi 599.500 kuna dok su dodatna ulaganja na poslovnim prostorima planirana u iznosu od 455.098 kuna.

**PROGRAM Građenje komunalne infrastrukture** unutar ovog Upravnog odjela planiran je u iznosu 4.125.000 kuna što je za 0,8 mil.kuna manje u odnosu na plan za 2021. godinu. Razlog smanjenju rashoda je u smanjenim rashodima na projektu „Asfaltiranje makadam prometnice Priselci Donji 004“ čiji plan poslije izmjena iznosi 250.000 kuna.

**PROGRAM Zaštita okoliša** planiran je u iznosu većem za 150.000 kuna i novi plan iznosi 300.000 kuna, a odnosi se na povećanje rashoda za komunalne usluge unutar projekta Sanacije divljih odlagališta.

**RAZDJEL 006 UPRAVNI ODJEL ZA IMOVINSKO PRAVNE POSLOVE I UPRAVLJANJE IMOVINOM**

Planirani rashodi Upravnog odjela za imovinsko pravne poslove i upravljanje imovinom iznose 6.554.928 kuna što je za 262.008 kuna više u odnosu na Proračun Grada Karlovca za 2021.godinu. Promjene se odnose na sljedeće programe:



**PROGRAM Građenje komunalne infrastrukture** ukupno planirana sredstva se smanjuju za 248.000 kuna i iznose 1.627.000 kuna, a unutar ovog upravnog odjela troškovi programa se najvećim dijelom odnose na rješavanje imovinsko pravnih odnosa. Promjene se odnose na sljedeće projekte građenja komunalne infrastrukture :

* Kapitalni projekt: Ulica Stanka Vraza i Janka Masaryka
* Kapitalni projekt: Nemičićeva ulica
* Nogostup Žumberačka
* Klizište Furači
* Javna rasvjeta Prilaz Kozjači
* Oborinska odvodnja Nemčićeva
* Klizište Manjerovići
* Klizište Sjeničak
* Klizište Suci
* Klizište Zadobarje
* Obilaznica Zvijezda
* Sanacija kanala Sajevac
* Oborinska odvodnja Ljubljanska
* Mala Švarča – ugibalište

**PROGRAM Upravljanje imovinom** ukupna sredstva povećana su za 510.008 kuna ili za 11,54% i novi plan iznosi 4.927.928 kuna, a izmjene se odnose na sljedeće projekte:

 **Kapitalni projekt Kupnja nekretnina** planiran je u iznosu većem za 20.000 kuna i novi plan iznosi 1.645.000 kuna, a odnosi se na povećanje rashoda za pomoćne građevine.

 **Kapitalni projekt: Kupnja gradskih stanova** planiran u novom iznosu od 714.928 kuna što je za 115.008 kuna više u odnosu na plan za 2021.godinu.

 **Tekući projekt: Reambulacija** planirano je povećanje rashoda za intelektualne usluge za 375.000 kuna i novi plan iznosi 700.000 kuna.

**RAZDJEL 007 UPRAVNI ODJEL ZA GOSPODARSTVO, POLJOPRIVREDU I TURIZAM**

Prvim Izmjenama i dopunama proračuna za 2021. godinu ukupni rashodi za Upravni odjel za gospodarstvo, poljoprivredu i turizam planirani su u iznosu većem za 1.777.966 kuna i novi plan iznosi 16.422.966 kuna.







**PROGRAM Redovna djelatnost** planirani rashodi su veći za 356.800 kuna ili za 10,46% u odnosu na plan za 2021.godinu i novi plan iznosi 3.766.400 kuna, a odnosi se na sljedeće aktivnosti i projekte:

 **Aktivnost: Financiranje osnovnih aktivnosti** povećani su rashodi za 257.400 kuna i novi plan iznosi 1.290.000 kuna, a povećanje rashoda se odnosi na usluge tekućeg i investicijskog održavanja računalne opreme čiji plan iznosi 120.000 kuna dok su računalne usluge planirane u iznosu većem za 227.400 kuna i novi plan iznosi 1.070.000 kuna.

 **Kapitalni projekt: Informatizacija Gradske uprave** povećani su rashodi za 99.400 kuna i novi plan iznosi 2.176.400 kuna, a odnosi se na rashode za intelektualne usluge u iznosu od 55.000 kuna dok su troškovi zakupa i najma računalne opreme planirani u iznosu od 731.400 kuna, a troškovi ulaganja u računalne programe iznose 340.000 kuna.

**PROGRAM Energetska učinkovitost** planirano je smanjenje rashoda za 250.000 kuna i novi plan iznosi 250.000 kuna, a odnosi se na rashode za usluge koji su planirani u iznosu od 150.000 kuna dok su rashodi za kapitalne donacije građanima za projekte energetske učinkovitosti planirani u iznosu od 100.000 kuna.

**PROGRAM Razvoj malog i srednjeg poduzetništva** predloženo je povećanje rashoda za 150.000 kuna i novi plan iznosi 1.398.500 kuna, a povećanje rashoda se odnosi na sljedeću aktivnost:

 **Aktivnost: Mjere održivog poslovanja poduzetnika** planirani su rashodi u iznosu većem za 150.000 kuna i novi plan iznosi 1.010.500 kuna, a planirana sredstva su namijenjena potpori poduzetništvu pogođenom pandemijom koronavirusa.

**PROGRAM Razvoj turizma** planirano je povećanje rashoda za 550.000 kuna ili za 30,25% u odnosu na plan i novi plan iznosi 2.368.000 kuna, a promjena je rezultat sljedeće aktivnosti:

 **Aktivnost: Turistička infrastruktura** predloženo je povećanje rashoda za 50.000 kuna ili za 38,46% i novi plan iznosi 180.000 kuna, a planirano povećanje se odnosi na rashode za usluge koje su planirane u iznosu od 90.000 kuna.

 **Tekući projekt: Manifestacije i razna događanja** povećani su rashodi za 500.000 kuna i novi plan iznosi 1.360.000 kuna, a odnose se na manifestaciju Dani piva koja je u 2021. godini planirana u iznosu od 1,0 mil.kuna.

**PROGRAM Veterinarsko zdravstvena zaštita** planiran je u iznosu većem za 500.000 kuna ili za 47,62% u odnosu na plan i novi plan iznosi 1.550.000 kuna, a odnosi se na plaćanje usluga skloništa za napuštene životinje.

**PROGRAM Poljoprivreda i ruralni razvoj** prvim Izmjenama i dopunama predloženo je povećanje rashoda za 154.693 kuna i novi plan iznosi 1.100.193 kuna, promjene se odnose na sljedeću aktivnost:

 **Aktivnost: Potpore poljoprivrednim gospodarstvima** povećani su rashodi za 154.693 kuna i novi plan iznosi 1.100.193 kuna, a odnosi se na subvenciju poljoprivrednim gospodarstvima za primarnu proizvodnju po zahtjevu.

**PROGRAM Javne potrebe u kulturi** planirani su rashodi u iznosu od 150.000 kuna koji se odnose na troškove smještaja sudionika Međunarodnog festivala folklora koji se treba održati u sklopu manifestacije „Zvjezdano ljeto“.

**GLAVA 02 AQUATIKA – SLATKOVODNI AKVARIJ KARLOVAC**

 Djelatnost proračunskog korisnika Aquatika – slatkovodni akvarij Karlovac provodi se kroz dva programa i planirana je u iznosu većem za 166.473 kuna u odnosu na planirano Proračunom za 2021. godinu i novi plan iznosi 5.391.473 kuna.

* Program 5001 Razvoj turizma
* Program 8006 Aquatika slatkovodni akvarij Karlovac – vlastita djelatnost

**PROGRAM Razvoj turizma** planiran je u iznosu većem za od 100.000 kuna i ovim izmjenama i dopunama Proračuna za 2021. godinu iznosi 3.440.000 kuna. Unutar ovog programa proračunskim sredstvima financiraju se plaće zaposlenika Aquatike za što je planirano 2.100.000 kuna dok je za materijalne rashode poslovanja ustanove planirano 1.200.000 kuna, a za rad članova Upravnog vijeća 40.000 kuna. Ovim Izmjenama planiran je novi projekt naziva „Centar za posjetitelje Susret s Koranom“ u iznosu od 100.000 kuna i rashodi se odnose troškove osobe zaposlene na projektu kao i na troškove promocije i marketinških aktivnosti.

**PROGRAM Aquatika – slatkovodni akvarij Karlovac – vlastita djelatnost** planiran je u iznosu 1.951.473 kuna i povećan je za 66.473 kuna, a odnosi se najveći dijelom na rashode namijenjene opremanju ustanove i materijalne rashode koji se financiraju iz njihovih vlastitih prihoda.

**RAZDJEL 008 – UPRAVNI ODJEL ZA DRUŠTVENE DJELATNOSTI**

Prijedlogom prvih Izmjena i dopuna financijskog plana Upravnog odjela za društvene djelatnosti za 2021. godinu, ukupna planirana sredstva povećavaju se za 6,5 mil. kuna te sada iznose 188.251.838 kuna.

**GLAVA 01 DRUŠTVENE DJELATNOSTI**

Iz tablice u nastavku vidljivo je da su rashodi Glave UO za društvene djelatnosti veći za 1.208.459 kuna i novi plan iznosi 38.637.289 kuna.





**PROGRAM Civilna zaštita** unutar ove glave planiran je u iznosu od 152.000 kuna, a odnosi se na naknade građanima i kućanstvima za sanaciju šteta od posljedica potresa koji je zadesio Karlovačku županiju (za plaćanje najamnina za stanove u koje su preseljene obitelji iz urušenih objekata).

**PROGRAM Gradnja objekata** unutar ovog Upravnog odjela planiran je u iznosu od 15.421.243 kuna što je za 594.941 kuna više u odnosu na Plan za 2021. godinu, a odnosi se na sljedeći projekt:

 **Kapitalni projekt: Kino Edison** planiran je u iznosu od 15.021.243 kuna što je za 394.941 kuna više u odnosu na plan za 2021., a sredstva se najvećim dijelom odnose na troškove dodatnih ulaganja na objektu za što je planirano 14.241.177 kuna dok se na troškove planiranih zaposlenih na projektu odnosi 394.941 kuna, rashodi za usluge vođenja projekta planirani su u iznosu od 330.000 kuna, a rashodi za usluge promidžbe i vidljivosti u iznosu od 55.125 kuna.

 **Kapitalni projekt: Mrtvačnica Vojno groblje** planirani su rashodi za dodatna ulaganja na objektu u iznosu od 400.000 kuna.

**PROGRAM Zaštita i očuvanje kulturnih dobara** planirano je povećanje rashoda za 581.849 kuna i novi plan iznosi 1.996.849 kuna, a najvećim dijelom se odnosi na kapitalne donacije namijenjene vlasnicima objekata kulturne baštine i objekata u zaštićenoj kulturno povjesnoj cjelini.

**PROGRAM Osnovno školstvo – iznad standarda** planiran je u iznosu manjem za 980.000 kuna i novi plan iznosi 430.000 kuna, a odnosi se na sljedeće aktivnosti i projekte:

 **Tekući projekt: Škola u prirodi** planiran je u iznosu od 70.000 kuna što je za 20.000 kuna više u odnosu na plan za 2021.godinu, a odnosi se troškova prijevoza djece u iznosu od 40.000 kuna i na troškove smještaja djece u Hostelu Selce u iznosu od 30.000 kuna.

 **Tekući projekt: Nabava obrazovnog materijala za učenike osnovnih škola** smanjeni su rashodi za 1,0 mil. kuna budući da je planirani iznos raspoređen po osnovnim školama Grada te je stoga preseljen iz glave upravnog odjela za društvene djelatnosti u dio koji se odnosi na osnovne škole. Sukladno Zakonu o udžbenicima i drugim obrazovnim materijalima za osnovnu i srednju školu (NN 116/18), sredstva za nabavu udžbenika za učenike osnovnih škola kojima je Grad Karlovac osnivač, od školske godine 2019./2020.  osiguravaju se u državnom proračunu, a postupak nabavke udžbenika provode škole. U Proračunu Grada planirana su sredstva za nabavu drugih obrazovnih materijala (likovne mape, pribor za tehnički), a na način i u skladu sa zakonskim propisima.

**PROGRAM Stipendiranje učenika i studenata** planirano je povećanje rashoda za 150.000 kuna i novi plan iznosi 647.378 kuna, a povećanje rashoda se odnosi na stipendiranje učenika i studenata, koje su dodijeljene putem natječaja i planirane su u iznosu od 625.000 kuna.

**PROGRAM Ostale aktivnosti u obrazovanju** planiran je u iznosu većem za 6.000 kuna i novi plan za 2021. godinu iznosi 562.700 kuna, a povećanje rashoda se odnosi na sredstva doznačena Gimnaziji Karlovac za Booktrailer festival.

**PROGRAM Javne potrebe u kulturi** planirana sredstva su veća za 362.000 kuna ili za 23,46% i novi plan iznosi 1.905.000 kuna, a odnosi se na povećanje rashoda za organizaciju manifestacije „Zvjezdano ljeto“ koja je planirana u iznosu od 615.000 kuna.

**PROGRAM Zdravstvo i međugeneracijska solidarnost** planiran je u iznosu većem za 35.000 kuna i novi plan iznosi 875.000 kuna, a povećanje sredstava se odnosi na novootvorenu aktivnost pomoći umirovljenicima za što je planirano 35.000 kuna.

**PROGRAM Javne potrebe u športu** planiran je u iznosu većem za 300.000 kuna i novi plan iznosi 8.540.000 kuna, a povećanje rashoda se odnosi na tekuće donacije Karlovačkoj športskoj zajednici za financiranje njihove redovne djelatnosti, za plaće športskih trenera i za prijenos sredstava športskim klubovima za što je planirano 8.460.000 kuna.

**PROGRAM Upravljanje imovinom** planirano je povećanje rashoda za projekt uređenja atletske staze za 8.699 kuna i novi plan iznosi 808.669 kuna.

**GLAVA 02 OSNOVNE ŠKOLE** ukupni planirani rashodi povećavaju se za programe osnovnog školstva za 3,4 mil. kuna i novi plan iznosi 96.894.891 kuna, a do promjene je došlo unutar sljedećih programa:



**PROGRAM Civilna zaštita** planirani su rashodi za sanaciju šteta od posljedica potresa u iznosu od 145.800 kuna koji se odnose na proračunskog korisnika osnovnu školu Dragojla Jarnević.

**PROGRAM Osnovno školstvo – zakonski standard,** planiraju se materijalni i financijski rashodi kojima se osigurava minimalni financijski standard za osnovne škole. Odlukom Vlade o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva i Uredbom o načinu izračuna iznosa pomoći izravnanja za decentralizirane funkcije JLP(R)S u 2021. godini (Narodne novine broj 148/2020), koje je Vlada Republike Hrvatske donijela 30.prosinca 2020.godine utvrđena su bilančna prava za financiranje osnovnog školstva Grada Karlovca u iznosu od 10.947.705 kuna.

**Aktivnost: Financiranje materijalnih i financijskih rashoda** rashodi su smanjeni za 75.000 kuna i novi plan iznosi 7.416.000 kuna dok se na troškove prijevoza učenika u okviru zakonskog standarda odnosi 1.619.892 kuna i ovim izmjenama su smanjeni za 52.295 kuna u odnosu na prethodno planirane.

**Kapitalni projekt: Nabava nefinancijske imovine** planirani rashodi za dodatna ulaganja u objekte osnovnih škola kao i njihovo opremanje su veći za 35.000 kuna i iznose 1.791.813 kuna, a odnose se najvećim dijelom na kapitalna ulaganja osnovne škole Braća Seljan za što je planirano 686.813 kuna dok se na osnovnu školu Turanj odnosi (energetska obnova) odnosi 613.500 kuna.

**Kapitalni projekt: Dogradnja osnovne škole Rečica za potrebe predškolskog odgoja**  planirani su rashodi u iznosu većem za 40.000 kuna i novim planom iznose 120.000 kuna.

**PROGRAM Osnovno školstvo – iznad standarda** planirana sredstva unutar glave Osnovne škole povećana su za 1.475.114 kuna i novi plan iznosi 2.733.126 kuna, a odnose se na sljedeće aktivnosti i projekte:

**Aktivnost: Produženi boravak** povećani su rashodi za 475.114 kuna i novi plan iznosi 1.709.126 kuna, a povećanje sredstava se odnosi na rashode za zaposlene u produženom boravku osnovne škole Grabrik čiji plan poslije izmjena iznosi 191.200 kuna dok se na troškove produženog boravka osnovne škole Švarča odnosi 451.551 kuna, te na OŠ Dubovac 247.494 kune.

**Tekući projekt: Nabava obrazovnog materijala za učenike osnovnih škola** planirani su rashodi za nabavu knjiga u iznosu od 1,0 mil.kuna.

**Program Rashodi za zaposlene u osnovnim školama** planirani su u iznosu većem za 542.671 kuna i iznose 69.246.886 kuna, a do povećanja rashoda za zaposlene došlo je kod osnovne škole Švarča.

 Iz tablice je vidljivo kako je **program Vlastite djelatnosti osnovnih škola** planiran u iznosu većem za 1.282.934 kuna i novi plan iznosi 11.020.227 kuna, a najvećim dijelom se odnosi na povećanje rashoda za redovnu djelatnost osnovnih škola za što je planirano 4.087.429 kuna dok su rashodi za projekt „Škole za život“ manji za 100.000 kuna i planirani su u iznosu od 2.603.300 kuna. U okviru ovog projekta planirana su sredstva za nabavu opreme i nastavnih pomagala, udžbenika i radnih materijala te za opremanje školskih knjižnica osnovnih škola obveznom lektirom za provođenje programa Ministarstva znanosti i obrazovanja. Sredstva produženog boravka planirana su u iznosu d 1.622.942 kuna dok se na financiranje školske kuhinje odnosi 1.415.072 kuna.

**GLAVA 03 USTANOVE KULTURE**

Ukupan plan za redovnu djelatnost ustanova kulture povećava se za 955.865 kuna i novi plan iznosi 22.935.165 kuna, a odnose se na sljedeće programe:



**PROGRAM Javne ustanove u kulturi** planiran je u iznosu od 17.547.200 kuna, a odnosi se na sljedeće promjene:

**Aktivnost: Rashodi za zaposlene** povećani su rashodi za 50.000 kuna i novi plan iznosi 12.323.900 kuna, a odnosi se na povećanje rashoda za zaposlene kod proračunskog korisnika Gradsko kazalište „Zorin Dom” za 50.000 kuna i novi plan iznosi 3.012.000 kuna, rashodi za zaposlene kod proračunskog korisnika Gradska knjižnica Ivan Goran Kovačić iznose 5.396.200 kuna dok su rashodi za zaposlene kod proračunskog korisnika Gradski muzej Karlovac planirani u iznosu od 3.915.700 kuna.

**Aktivnost: Materijalni i financijski rashodi** smanjeni su rashodi za 100.000 kuna i novi plan iznosi 3.802.300 kuna od čega su za 40.000 kuna smanjeni materijalni rashodi kod proračunskog korisnika Gradski muzej Karlovac i novi plan iznosi 2.075.300 kuna, a za 60.000 kuna smanjeni su materijalni rashodi kod proračunskog korisnika Gradsko kazalište „Zorin Dom” i novi plan iznosi 1.119.000 kuna.

 **Kapitalni projekt: Opremanje ustanove** povećani su rashodi za 35.000 kuna i novi plan iznosi 75.000 kuna, a do promjene je došlo kod proračunskog korisnika Gradski muzej Karlovac čiji plan poslije izmjena iznosi 60.000 kuna.

**PROGRAM Javne potrebe u kulturi** planirani su rashodi u iznosu većem za 110.000 kuna i novi plan iznosi 512.000 kuna, a do promjena se došlo na organizaciji manifestacije „Zvjezdano ljeto čiji plan iznosi 212.000 kuna dok se na troškove izložbenih aktivnosti na Starom gradu Dubovac odnosi 100.000 kuna.

**PROGRAM Kapitalna ulaganja u objekte kulture** predloženo je smanjenje rashoda za 50.00 kuna koja se odnose se na dodatna ulaganja na Gradskom muzeju Karlovac i novi plan iznosi 150.000 kuna, rashodi se odnose na troškove ulaganja u Stari grad Dubovac.

**PROGRAM Ustanove u kulturi – vlastita djelatnost** plan se povećava za 748.665 kuna i novi plan iznosi 4.578.765 kuna pri čemu su rashodi za dodatna ulaganja u objekte kulture povećani za 350.000 kuna, a planirana sredstva se odnose na ulaganja kod proračunskog korisnika Gradski muzej Karlovac. Programska djelatnost ustanova kulture je povećana za 101.869 kuna i novi plan iznosi 2.491.869 kuna dok su troškovi redovne djelatnosti ustanova u kulturi planirani u iznosu većem za 303.459 kuna i novi plan iznosi 1.177.459 kuna.

**GLAVA 04 USTANOVE PREDŠKOLSKOG ODGOJA I OBRAZOVANJA**

Ukupno planirani izdaci za programe ustanova predškolskog odgoja i obrazovanja su povećani za 907.493 kuna i iznose 29.784.493 kuna, a odnose se na sljedeće programe:



**PROGRAM Predškolski odgoj i obrazovanje** planiran je u iznosu većem za 250.025 kuna i novi plan iznosi 19.805.745 kuna, a do promjene je došlo na sljedećem projektu:

**Tekući projekt: Unapređenje kvalitete predškolskog odgoja i obrazovanja**, radi se o dvogodišnjem projektu financiranom iz EU fondova, za što je planirano 4.550.025 kuna, a odnosi se na troškove zaposlenih uključujući edukaciju, kao i na nabavu različitih uređaja i opreme u svrhu poboljšanja kvalitete predškolskog odgoja.

**PROGRAM Predškolski odgoj – vlastita djelatnost** planiran je u iznosu većem za 657.468 kuna i novi plan iznosi 9.978.748 kuna, a odnosi se najvećim dijelom na rashode za redovno poslovanje ustanova predškolskog odgoja koji su financirani vlastitim sredstvima u iznosu od 8.794.858 kuna. Troškovi opremanja dječjih vrtića povećani su za 199.850 kuna i iznose 269.850 kuna pri čemu se najveći dio odnosi na troškove opremanja igrališta na Turnju. Projekt Sanacije zgrada dječjih vrtića planiran je u iznosu od 250.000 kuna, a odnosi se na dodatna ulaganja na objektu dječjeg vrtića Švarča.

**RAZDJEL 009 UPRAVNI ODJEL ZA RAZVOJ GRADA I EU FONDOVE**

Rashodi Upravnog odjela za razvoj grada i EU fondove iznose 2.706.000 kuna, a odnose se na sljedeće aktivnosti i projekte:



**PROGRAM Energetska učinkovitost** planirano su rashodi u iznosu od 150.000 kuna koji se odnose na naknadu za energetske usluge.

**PROGRAM Suradnja s fondovima EU i drugim fondovima** planiran je u iznosu manjem za 337.500 kuna i novi plan iznosi 2.006.000 kuna, a smanjenje rashoda se odnosi na projekt „BRIDGE“ koji je ovim Izmjenama isključen iz plana za 2021. godinu.

**PROGRAM Integrirana teritorijalna ulaganja** planirano je povećanje rashoda za 465.000 kuna i iznosu 550.000 kuna, a promjena se odnosi na projekt izrade Strategije razvoja Grada od 2021. do 2030. godine.

**SLUŽBA ZA PROVEDBU ITU MEHANIZMA**

Prvim Izmjenama i dopunama Plana za 2021. godinu rashodi upravnog odjela nisu mijenjani i iznose 805.000 kuna, a odnose se na sljedeći program:



**PROGRAM Integrirana teritorijalna ulaganja** planiran je u iznosu od 805.000 kuna. **INTEGRIRANA TERITORIJALNA ULAGANJA**predstavljaju mehanizam koji se po prvi puta koristi u Europskoj uniji u razdoblju 2014.-2020. godine, a koji omogućuje integriranje sredstava iz različitih europskih fondova i operativnih programa te ulaganje tih sredstava u aktivnosti kojima će se ojačati uloga gradova kao pokretača gospodarskog razvoja. ITU – Integrirana teritorijalna ulaganja je mehanizam Europske unije koji ima za cilj jačanje uloge gradova kao pokretača gospodarskog razvoja iz tri različita fonda: Europski fond za regionalni razvoj, Kohezijski fond i Europski socijalni fond i to za specifične ciljeve: razvoj poduzetništva, toplinarstva, kulturne baštine, brownfield lokacija (bivša vojna i industrijska područja), povećanje putnika u javnom prijevozu te integracija socijalno osjetljivih skupina, borba protiv siromaštva, te modernizacija strukovnog obrazovanja. U proračunu Grada Karlovca planirana sredstva od 805.000 kuna se odnose na rashode za zaposlene na projektu te na nabavu različite opreme.

Viši stručni suradnik za planiranje

i praćenje proračuna Pročelnica UO za proračun i financije

Mirela Presečan, dipl.oec. Lidija Malović, dipl.oec.